**הכול תלוי בגישה**

"וְנַפְשֵׁנוּ קָצָה בַּלֶּחֶם הַקְּלֹקֵל" (במדבר כא, ה)

כל הדרך חזרה מהעבודה התלבטה מאיה מה להכין לארוחת הערב עם בעלה. כשהחליטה על פסטה, עצרה בסופר לקנות את המצרכים הדרושים כדי להכין את המתכון הסודי לרוטב שלמדה מסבתא שלה.

כשהגיעה הביתה הייתה עייפה מן הדרך, אך לא היה לה זמן לנוח. היא רצתה להספיק להכין את הפסטה לפני שבעלה יחזור מן העבודה. בין העזרה לילדים בשיעורי הבית והגיהוץ, חתכה מאיה בצל וכתשה עגבניות, והוסיפה לרוטב עוד מצרכים.

הלילה ירד ובעלה של מאיה, גיא, חזר מן העבודה, נכנס הביתה ושאל: "מה יש היום לאכול?"

מאיהענתה בשמחה: "הפסטה הסודית של סבתא שלי!" פניו של גיא התכרכמו: "עוד פעם הפסטה של סבתא שלך? כמה אפשר כבר לאכול אותה"?! בלי לשים לב לפניה הנדהמות של רעייתו, הרים את שפופרת הטלפון והתחיל לחייג: "סיפרו לי על מסעדת פסטות טובה. אני אזמין משם. את רוצה משהו?".

מאיה ההמומה לא ענתה, וגיא הזמין לעצמו מנת פסטה אחת ונכנס להתקלח. בזמן שהיה במקלחת, נשמע צלצול בדלת. "מאיה, תפתחי בבקשה, זה המשלוח. תני לו את הטיפ שהכנתי על השולחן".

גיא יצא מהמקלחת ובינתיים מאיה לקחה את המשלוח והכינה לבעלה את האוכל בצלחת. הוא התיישב וזלל את הפסטה תוך דקות ספורות עד שליקק את האצבעות.

"זו באמת מסעדת פסטות מעולה", הפטיר לאשתו "צריך להזמין ממנה יותר".

אשתו נשכה את שפתיה. גיא קם מן השולחן וראה על השיש את שקית המשלוח, עדיין סגורה.